Nzimande sê ook ja vir moedertaalonderrigBlade Nzimande. Foto: Flickr/GovernmentZA Dr. Blade Nzimande, minister van hoër onderwys, is van mening dat studente in hul eie moedertaal onderrig behoort te word, aangesien hulle dikwels met Engels sukkel. Hy sê baie van die leerders het met aanvang van hul studie reeds ŉ agterstand omdat hulle in ŉ taal studeer wat nie hul moedertaal is nie. Nzimande was gasspreker by die bekendstelling van Universities South Africa, die voormalige organisasie Hoër Onderwys Suid-Afrika wat vanjaar 10 jaar oud is en nou ŉ naam- en visieverandering ondergaan. Hy sê Afrikatale moet tot ŉ akademiese en wetenskaplike taal ontwikkel word. Prof. Mbulungeni Madiba, voorsitter van die Pan-Suid-Afrikaanse Taalraad (Pansat) wat deel was van die ondersoek, sê studente van middelklas en swakker skole sukkel met die hoër vlak van Engels in veral handboeke. Prof. Wannie Carstens, hoof van die Skool vir Tale aan die Noordwes-Universiteit se Potchefstroom-kampus, sê Nzimande se uitsprake is verwarrend. Alana Bailey, adjunk- uitvoerende hoof van AfriForum, is van mening dat dit ŉ stap in die regte rigting is. Dione Prinsloo van die SA Akademie vir Wetenskap en Kuns verwelkom die uitspraak. Prof. Jacques van der Els van die Afrikaanse Taalraad sê hulle ondersteun ook die voorstel.